ทองคำปิดร่วง 6 ดอลล์
สัญญาทองคำตลาดนิวยอร์กปิดร่วงลงเป็นวันแรกในรอบ 3 วัน จากเงินดอลล์แข็งค่า-ภาคบริการอ่อนแอ
4 ก.พ. 2553

สัญญาทองคำตลาดนิวยอร์กปิดร่วงลงเป็นวันแรกในรอบ 3 วัน จากเงินดอลล์แข็งค่า-ภาคบริการอ่อนแอ
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,112.00 ดอลลาร์/ออนซ์ ลดลง 6.00 ดอลลาร์ หลังจากเคลื่อนตัวในช่วง 1,107.50-1,126.40 ดอลลาร์
ขณะที่สัญญาโลหะเงินเดือนมี.ค.ปิดที่ 16.317 ดอลลาร์/ออนซ์ ลดลง 42.60 เซนต์ และสัญญาโลหะทองแดงส่งมอบเดือนมี.ค.ลดลง 11.6 เซนต์ หรือ 3.8% ปิดที่ 2.9735 ดอลลาร์/ปอนด์
ส่วนสัญญาพลาตินัมเดือนเม.ย.ปิดที่ 1,576.20 ดอลลาร์/ออนซ์ ลดลง 2.60 ดอลลาร์ และสัญญาพัลลาเดียมเดือนมี.ค.ปิดที่ 436.80 ดอลลาร์/ออนซ์ ร่วงลง 7.95 ดอลลาร์
นักวิเคราะห์จาก MF Global Holdings กล่าวว่า บรรยากาศการซื้อขายในตลาดทองคำ COMEX ถูกกดดันอย่างหนักจากสกุลเงินดอลลาร์สหรัฐที่แข็งค่าขึ้น 0.5% เมื่อเทียบกับ 6 สกุลเงินหลักๆในตะกร้าเงิน และได้รับแรงกดดันหลังจากสถาบันจัดการด้านอุปทานของสหรัฐ (ISM) ระบุว่า ดัชนีภาคบริการเดือนม.ค.ขยับขึ้นแตะระดับ 50.5 จุด แต่ยังต่ำกว่าที่นักวิเคราะห์ในวอลล์สตรีทคาดว่าจะอยู่ที่ 51.0 จุด
อย่างไรก็ตาม นักวิเคราะห์จาก Brokerage Services LLC เชื่อว่า ราคาทองคำมีแนวโน้มทะยานขึ้นอีก หลังจากประธานาธิบดีบารัค โอบามา ยื่นร่างงบประมาณ 3.8 ล้านล้านดอลลาร์ต่อสภาคองเกรส โดยมุ่งเน้นเรื่องการสร้างงานเป็นหลัก